-की हौ बटेसर, ई भोरे भोरे कत' मुँह रंगबा लेलहो हौ !
 - और कत' रंगबेबै, काल्हुके राँगल अछि । एबरी दू दिना होली रहै ने ।
 -ओहो, तखन त' काल्हि खूब कचरमकूट भेल हेतह ?
 - नै मालिक ।
 -से किए हौ ?
 -हमरा आरकेँ विधाता तेना क' अधमरू क' दैत छथिन जे की कचरमकूट करबै । ननकिरबाकेँ काल्हिये सब पाइ पठा देलियै । दरभंगामे साइन्स पढ़ै छै ने छौड़ा ।
 - एँ हौ, तोरा खाइपर आफत छह तखन कथी लेल पढ़बै छहक । दिल्ली-पंजाब भेज दहक, अपन कमेतै खेतै ग' ।
 - नै मालिक, पढ़तै तखने ने बाबू साहेब बनतै । मालिक, हमर बाप नै बुझलकै लेकिन आब हम आर बुझै छियै पढ़ाइक महोत । आब किओ कते दिन दोसरक ढेरीपर घाम चुएने फिरतै । 